**Išrašas**

**KLAIPĖDOS MIESTO SAVIVALDYBĖS TARYBA**

**KULTŪROS, ŠVIETIMO IR SPORTO KOMITETAS**

**POSĖDŽIO PROTOKOLAS**

2022-07-20 Nr. TAR-83

Posėdis vyko 2022-07-14. Pradžia 15.00 val.

Posėdžio pirmininkė – Laima Juknienė.

Posėdžio sekretorė – Marija Petrulienė.

5. SVARSTYTA. Klaipėdos miesto savivaldybės tarybos 2021 m. liepos 22 d. sprendimo Nr. T2-172 „Dėl atlyginimo už maitinimo paslaugą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo, atlyginimo dydžio ir jo perskaičiavimo metodikos nustatymo“ pakeitimas.

Pranešėja J. Ceplienė teigė, kad Tarybos 2021 m. liepos 22 d. sprendimu Nr. T2-172 „Dėl atlyginimo už maitinimo paslaugą Savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo, atlyginimo dydžio ir jo perskaičiavimo metodikos nustatymo“ buvo nustatytas atlyginimo dydis už maitinimo paslaugą Savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, Regos ugdymo centro ir Socialinio ugdymo skyriaus mokiniams ar dalyviams, darbuotojams, dirbantiems įstaigoje bei patvirtinta atlyginimo dydžio už maitinimo paslaugą Klaipėdos miesto švietimo įstaigose, įgyvendinančiose ikimokyklinio ar priešmokyklinio ugdymo programas, perskaičiavimo metodika (toliau – Metodika). Pagal ją „Kiekvienais kalendoriniais“ metais iki balandžio 1 d. perskaičiuojamas atlyginimo dydis už maitinimo paslaugą, atskirai lyginant maisto produktų ir abonentinio mokesčio pokytį, apskaičiuotą pagal Metodiką, su Savivaldybės tarybos sprendimu patvirtintais kainų dydžiais. Pagal šios Metodikos nuostatas maisto produktų ir (ar) abonentinis mokestis būtų keičiamas (didinamas ir (ar) mažinamas), jeigu kainų pokytis sudarytų daugiau kaip 10 procentų už maisto produktus ir (ar) maisto gamybą.“ Atlikus skaičiavimus pagal Metodiką iki 2022 m. balandžio 1 d., maisto produktų kainų pokytis už praėjusį laikotarpį sudarė 0,3 procentus, tačiau 2022 m. birželio 3 d. buvo gautas Lietuvos ikimokyklinių įstaigų vadovų asociacijos Klaipėdos skyriaus raštas Nr.1 „Dėl atlyginimo dydžio už maitinimo paslaugą perskaičiavimo“, kuriame teigiama, kad šiai dienai maisto produktų kainos padidėjo nuo 10 iki 90 proc., taip pat nuo 2022 m. rugsėjo 1 d. bus taikomi Klaipėdos miesto visuomenės sveikatos biuro parengti nauji valgiaraščiai, kuriuose didės maitinimui skirtų produktų sąrašas. Atsižvelgiant į rašte pateiktą informaciją, birželio mėnesį buvo atlikta papildoma kainų pokyčio analizė pagal šiuo metu galiojančias maisto produktų tiekimo sutartis. Atlikus skaičiavimus pagal Metodiką, maisto produktų kainų pokytis sudarė vidutiniškai 33 procentus, o abonentinio mokesčio kainų pokytis sudarė 14 procentų, tai yra daugiau nei 10 procentų. Dėl šios priežasties būtina keisti abonentinio mokesčio dydį, kuris šiuo metu yra 22 Eur: padidinus 14 procentų, mokestis didėtų iki 25,08 Eur ~25,0 Eur ir atlyginimo dydį už maisto produktus, kuris, priklausomai nuo vaikų amžiaus grupės ir grupės darbo laiko 1 dienai didėtų apie 0,8-1,0 Eur. Savivaldybės ikimokyklinio ugdymo įstaigose (44), mokyklose-darželiuose (3) bei Regos ugdymo centre ugdomi 8435 vaikai. Patvirtintas pajamų planas 2022 m. sudaro 3833,3 tūkst. Eur, iš jų: 1830,7 tūkst. Eur darbo užmokesčiui ir socialiniam draudimui, 1948,5 tūkst. Eur maisto produktams, 43,2 tūkst. Eur prekėms ir paslaugoms. Maitinimo paslaugos kompensavimui atleistiems nuo mokesčio vaikams iš Savivaldybės biudžeto skirta 397,5 tūkst. Eur. Atleistų nuo mokesčio 100 % yra 50 vaikų, o 50 % yra 1255 vaikai. Padidinus mokestį už maitinimo paslaugą per metus planuojama surinkti apie 900,0 tūkst. Eur daugiau pajamų.

R. Rupšienė pasisakė apie problemas organizuojant maitinimą ikimokyklinių ugdymo įstaigose.

N. Puteikienė prašė atsiųsti Švietimo tarybos atsakymą-nuomonę dėl šio sprendimo projekto.

J. Simonavičiūtė teigė, kad diskusija dėl maitinimo ikimokyklinio ugdymo įstaigose vyko prieš 7 metus, ji turėtų būti atnaujinta. Siūlė pradėti diskusiją darbo grupėje dėl kaštų įvertinimo išlaikant ikimokyklinio ugdymo įstaigas su ikimokyklinių įstaigų vadovais, tėvelių ir KMSA atstovais.

L. Juknienė prašė balsuojant apsispręsti dėl siūlymo KMSA organizuoti darbo grupę diskusijai dėl maitinimo kaštų įvertinimo ikimokyklinėse ugdymo įstaigose tarp įstaigų vadovų, tėvelių ir KMSA atstovų (BALSUOTA: už – 5 (L. Juknienė, R. Didžiokas, N. Puteikienė, R. Idzelevičius, J. Simonavičiūtė), susilaikė – 0, prieš – 0). Siūlymui pritarė bendru sutarimu.

L. Juknienė siūlė balsuojant apsispręsti dėl sprendimo projekto (BALSUOTA: už – 5 (L. Juknienė, R. Didžiokas, N. Puteikienė, R. Idzelevičius, J. Simonavičiūtė), susilaikė – 0, prieš – 0). Sprendimo projektui pritarė bendru sutarimu.

NUTARTA:

5.1. Pritarti sprendimo projektui;

5.2. Siūlyti KMSA organizuoti darbo grupę diskusijai dėl maitinimo kaštų įvertinimo ikimokyklinėse ugdymo įstaigose tarp įstaigų vadovų, tėvelių ir KMSA atstovų.

Posėdžio pirmininkė Laima Juknienė

Posėdžio sekretorė Marija Petrulienė